text: Ainsi la chose demora,
   Et Cléomadès s'en ala.
   Le tiers de la gent n'avoit pas
   Que li charcha Marcadigas
   Ses peres, au partir d'Espaigne.
   N'avoit pas o lui grant compaigne.
   Moult en ot de mors demorez
   En l'estour dont oy avez,
   Et sor le chemin au venir
   En couvint il assez morir
   Ou de leur mort ou en estour ;
   Car faire leur couvint maint tour
   Et passer maint divers pays,
   Ains k'en Grece se fussent mis.
   PageV02P001
   De là endroit se departirent,
   Et li Griiois les conduisirent
   Tant que Cléomadès les fist
   Retorner, et puis il se mist
   Au chemin, selonc la marine.
   Souvent regretoit Clarmondine
   En lermes plaines de desirs
   Et en pensers plains de souzpirs.
   C'estoit sa vie et jour et nuit ;
   Onques n'avoit autre deduit.
   Longuement se tint sor la mer,
   Et faisoit partout demander
   À mariniers, à marcheâns,
   De ce dont plus ert desirans ;
   Mais nouvelles n’en aprendoit,
   Dont moult dolans de cuer estoit.
   Tant sus la marine se tint
   Cléomadès, k'à I port vint
   Qui ert droit encontre Sezile.
   Lors se pensa que droit en l'isle
   De Sezile vorroit aler.
   En Sezile se fist passer.
   PageV02P002
   Par toute Sezile requist
   S'amie, mais riens n'en aprist
   Qui li sesist. En mer rentra.
   En mer fu tant qu'il arriva
   En une moult bonne cité
   Et de moult grant nobilité.
   Icele citez siet en mer:
   Venice l'ai oï nommer.
  